Atény 16. februára 2016 (TASR/HSP/Foto:TASR/AP)
Ministri EÚ dali Grécku tri mesiace na realizáciu 50 odporúčaní týkajúcich sa vyriešenia zistených nedostatkov – inak bude možné na základe Schengenskej zmluvy obnoviť kontroly na vnútorných hraniciach s Gréckom na šesť mesiacov
Vylúčenie Grécka zo schengenského priestoru voľného pohybu osôb a tovaru problém Európskej únie s migrantmi nevyrieši, konštatoval dnes v Aténach predseda Európskej rady Donald Tusk. Priznal však, že testovanie súdržnosti EÚ má svoje hranice, informovala agentúra Reuters.
"Všetkým tým, ktorí hovoria o vylúčení Grécka zo Schengenu – mysliac si, že je to riešenie migračnej krízy -, hovorím nie, nie je."
"Poviem to jasne, vylúčenie Grécka zo Schengenu žiaden z našich problémov nevyrieši," povedal dnes Tusk novinárom po stretnutí s gréckym premiérom Alexisom Tsiprasom v Aténach.
Ministri EÚ dali Grécku tri mesiace na realizáciu 50 odporúčaní týkajúcich sa vyriešenia zistených nedostatkov – inak bude možné na základe Schengenskej zmluvy obnoviť kontroly na vnútorných hraniciach s Gréckom na šesť mesiacov. Toto opatrenie sa môže predlžovať celkovo na dva roky.
Grécky minister obrany Panos Kammenos dnes oznámil, že štyri z piatich centier pre registráciu migrantov, známych ako hotspoty, sú už v Grécku pripravené na prijímanie ľudí. Po otvorení prvého hotspotu na ostrove Lesbos tak môžu začať registrovať ľudí aj centrá na ostrovoch Leros, Chios a Samos. Len na ostrove Kos sa obyvatelia naďalej stavajú na odpor proti takémuto zariadeniu.
Okrem registračných stredísk je prevádzkyschopné aj prvé z dvoch relokačných centier na gréckej pevnine. Zariadenie pri Aténach má kapacitu na prijatie 4000 ľudí. Ďalšie centrum pri Solúne by malo byť hotové do konca mesiaca.